ไฟแนนซ์ทูเดย์
...เศรษฐกิจไทยไตรมาส 3 เริ่มเข้าสู่ภาวะชะลอตัวลงอย่างชัดเจน ต้องลุ้นตัวโก่งว่าจะโตได้ถึง 5% อย่างที่รัฐบาลหวังไว้หรือไม่ เพราะการส่งออกหดตัวจากการประมาณการของหอการค้ามูลค่าอาจหายวับไปถึง 3 แสนล้านบาท รัฐจึงเริ่มกระตุ้นเศรษฐกิจในประเทศเต็มสูบ แต่เงินเฟ้อที่ยังอยู่ในระดับสูงจากราคาพลังงานและสินค้าเกษตร เป็นอุปสรรคสำคัญที่ทำให้เศรษฐกิจไม่ปรู๊ดปร๊าดอย่างที่คิด
1 ส.ค. 2555

...เศรษฐกิจไทยไตรมาส 3 เริ่มเข้าสู่ภาวะชะลอตัวลงอย่างชัดเจน ต้องลุ้นตัวโก่งว่าจะโตได้ถึง 5% อย่างที่รัฐบาลหวังไว้หรือไม่ เพราะการส่งออกหดตัวจากการประมาณการของหอการค้ามูลค่าอาจหายวับไปถึง 3 แสนล้านบาท รัฐจึงเริ่มกระตุ้นเศรษฐกิจในประเทศเต็มสูบ แต่เงินเฟ้อที่ยังอยู่ในระดับสูงจากราคาพลังงานและสินค้าเกษตร เป็นอุปสรรคสำคัญที่ทำให้เศรษฐกิจไม่ปรู๊ดปร๊าดอย่างที่คิด
...สำนักบริหารหนี้ รายงานหนี้สาธารณะคงค้าง สิ้นเดือน พ.ค. 2555 คิดเป็น 42.55% ของจีดีพี ขยับสูงขึ้นแบบเรื่อยๆ มาเรียงๆ
...เป็นที่น่าสบายใจอย่างยิ่ง เมื่อ ดร.โกร่งวีรพงษ์ รามางกูร ประธานกรรมการแบงก์ชาติ ตั้งแต่เข้ารับตำแหน่ง เสียงก่นด่าคนแบงก์ชาติทำงานไม่ได้เรื่องลดลงไปมาก เรื่องจะล้วงทุนสำรองทางการไปใช้ก็เลิกพูดไปแล้ว ทำให้คนที่กังวลใจว่าแบงก์ชาติจะถูกแทรกแซงสบายใจไปเป็นกอง
...ส่วนรองนายกเศรษฐกิจและ รมว.คลัง เดอะโต้ง กิตติรัตน์ ณ ระนอง ส่วนใหญ่จะนั่งทำงานที่ทำเนียบรัฐบาล ไม่ค่อยเข้ามาที่กระทรวงการคลัง นอกจากมาประชุม ทำให้ข้าราชการสบายอกสบายใจ ทำงานไม่กดดัน เพียงแต่ต้องเดินทางไปทำเนียบฯ บ่อยขึ้นเท่านั้นเอง 
...เข้าพรรษาปีนี้ ธนาคารกรุงเทพจัดสร้างพระบูชาที่ระลึกทอดกฐินพระราชทาน ที่จะไปทอดวันที่ 10 พ.ย. ที่วัดประชุมโพธิ์ จ.พังงา และที่วัดชัยมังคลาราม อยู่ที่ปีนัง มาเลเซีย วันที่ 18 พ.ย. ซึ่งทั้งสองรอบ โฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ จะเป็นประธาน 
พระที่จัดสร้างคือ หลวงปู่ทวด รุ่นมงคลเฉลิม 55 เป็นรูปปั้นหลวงปู่ทวดลอยองค์หน้าตัก 5 นิ้ว ให้เช่าบูชาองค์ละ 1,500 บาท จัดสร้าง 1,555 องค์ และพระพิมพ์หลังเตารีดเนื้อนวโลหะ เช่าบูชาองค์ละ 500 บาท จัดสร้างเพียง 5,000 องค์ ปลุกเสกที่วัดพะโคะ เมื่อวันที่ 21 ก.ค.ที่ผ่านมา ขณะนี้เปิดให้ประชาชนจองเช่าบูชาแล้วที่สาขาแบงก์กรุงเทพ ทั่วประเทศ หมดแล้วหมดเลย
ช.ชดา แอบรู้ว่ามา ระหว่างปลุกเสกหลวงปู่ทวดเกิดเรื่องมหัศจรรย์มากมาย มีงูเลื้อยออกมาจากใต้พระอุโบสถ พระอาทิตย์ทรงกลด มีฝนตกเฉพาะบริเวณโบสถ์ขณะปลุกเสก และเมื่อดับเทียนชัยในพระอุโบสถ เทียนชัยด้านนอกก็ดับด้วย ใครไปร่วมงานปลุกเสกหลวงปู่ในวันนั้นได้เห็นเรื่องอัศจรรย์กันทั่วหน้า